  Анжелика Тихонова корреспондент 10-тӥ даур кутсконысен асьме кунын Выль арез пусйылӥзы 1-тӥ южтолэзе. Вить даур ортчыса, 1492-тӥ арын, Россиын арлэсь кутсконзэ выжтӥзы черк йылолъёсъя — 1-тӥ куарусёнлы. Озьы вал 200 арлэсь кема дыр ӵоже. Нош 1700-тӥ арез Россиын 1-тӥ толшоре пумитазы, озьы пуктӥз эксэй Пётр Первый. Со дырысен куинь даур ортчиз ини, но номыр ӧз воштӥськы. Асьмеос, котьку сямен ик, та дырлы кыз пуктӥськом, чеберъяськом, Тол Бабайлы гожтэт келяськом — Выль арлэсь кыӵе ке паймымон учырез возьмаськом. Нош кызьы меда пумитало вал выль ар кутскемез вашкала удмуртъёс, кыӵе сямъёссы вылӥллям соослэн? Та юанлы иворъёсъя «Удмуртия» агентстволэн корреспондентэзлы валэктон сётӥз Удмурт кун университетысь Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз, кылосбур тодосъя кандидат Галина Глухова. Тодосчи Галина Глухова                                                                                                    Фото: Анжелика Петрова © udmurt.media «Выль ар удмуртъёслэн йӧскалык шулдыръяськонзы ӧвӧл» Выль арез 1-тӥ толшоре пусъён сямлы куинь даур тырмиз ни ке но, удмурт калыклэн йылолъёсыз пӧлы со ӧз пыры. Галина Глуховалэн верамезъя, Выль арез удмуртъёслэн йӧскалык шулдыръяськонэнызы ниманы уг луы. Со Росси йӧскалык шулдыръяськон. Азьло вал трос пӧртэм дырпусъёс — калык, шунды, толэзь, юлиан, григориан дырпусъёс но мукет. Нош удмуртъёс музъем ужасьёс, пӧйшурасьёс вал, со туала удмурт дырпусысь толэзь нимъёсын но шӧдӥське. Но тужгес но яркыт шӧдӥське музъем дырпус. «Сое учконо ке, асьмеос вераны быгатӥськомы, удмуртъёс Выль арез пусйылӥзы шундылэсь бергамзэ учкыса. Шундылэсь бергамзэ гинэ ӧвӧл, толэзьлэсь интыяськемзэ но, инмын интыяськемзэ. Соин ик вашкала удмуртъёс понна вал кык дырпус. Со герӟаськемын вал тулысэн но сӥзьылэн. Тулысэн, куке соос пото вал нырысьсэ музъем ужез ужаны бусыосы, но сӥзьылэн, куке вань музъем ужъёс, бусы ужъёс быдтэмын но пудоос гидэ пыртэмын», — вера Галина Глухова. Удмуртъёслэн улоназы тужгес но бадӟым инты басьтэ вал Вожодыр Нош толэз учконо ке, удмуртъёс понна тужгес но бадӟым инты басьтэ вал Вожодыр. Со герӟаськемын шундылэн берытскеменыз. Али со 22-тӥ толсуре тупа. Соку тужгес вакчи нунал но тужгес кузь уй луэ. Собере ини шунды будыны кутске. «Соин ик куд-ог осконъёс, куд-ог утиськонъёс, нырысетӥ толшорлы берыктӥськемын. Кылсярысь одӥгзэ, кудзэ мон вераны быгатӥсько, туннэ нунал понна но удмуртъёс чаклало. Нырысетӥ толшоре доразы, коркаязы, квартираосазы огназ кышномурт медаз пыры шуыса. Коркаын шуд мед луоз шуыса быдэс арлы, соос возьмало яке пиосмурт огназ мед пыроз, яке пиосмуртэн кузпалэн. Соку шуд но дэлет луоз со коркалы», — вера тодосчи. Али Вожодырез пусъё ини выль дырпусъя, 7-тӥ толшорысен 19-тӥ толшорозь. Нош вашкала вакыт сярысь верано ке, соку сое 22-тӥ-25-тӥ толсуре кутскыса, арня-кык арня ӵоже пусъё вал. Вожоосты пумитан Галина Глуховалэн верамезъя, вашкала дыръя ветло вылэм кылзӥськыны, кызьы Вожо лыктэ. Озьы ик, кызьы со кошке но. Та вакытэ туж трос пӧртэм сямъёс, утиськонъёс, тунаськонъёс ортчыло вылэм. Егитъёс тунаськыло, ваньмыз сямен коркась корка вожояськыса ветло вылэм. Вашкалаослэн малпамзыя, Вожоос та вакытэ ву улысь лыкто но куштэм коркаосы, мунчоосы, выж улъёсы но мукет сыӵе интыосы каръясько. Соин ик та вакытэ мунчоос яке куштӥськем коркаос дортӥ ортчыкузы, ӝытъёсы но уйёсы, Вожоос медаз кутэ шуыса, одно ик «Остэ Инмаре!» шуо яке кыӵе ке мукет утиськон кылъёс верало вылэм. «Вожоос — соос луо сыӵе лек кужымъёс, кудъёсызлэсь утиськыны кулэ. Но вашкалаосмы лыдъязы, со кулэм муртъёслэн лулъёссы озьы ветло шуыса. Соин ик котькуд коркаын соосты туж шумпотыса возьмазы. Соин ик соос ымнырзэс но вато. Али асьмеос сое эскериськом, медаз тодмалэ гинэ шуыса, нош со — ымнырез пытсан, ымтэм, ныртэм, синтэм луон — герӟаськемын сопал дуннеен. Соослэн ымнырзы ӧвӧл, соин ик соосты тодманы уг луы. Со сяна, та вакытэ уг яра вылэм выж миськыны, уг яра гурысь пень поттыны но трос мукет ужрадъёс, кудъёссэ та дыре лэсьтыны кулэ ӧвӧл. Уг яра вылэм мисьтаськыны но, но мисьтаськытэк уг луы ке, одно ик эскеро вылэм ураме уйинлы дӥсез кельтоно ӧвӧл шуыса, сое пыртыны кулэ, озьытэк вожоос алама карозы, арам карозы. Ваньмыз, мар та дыре ортче уродэз, ваньзэ сое герӟаллязы Вожолэн ужъёсыныз», — вера Глухова. Пӧртмаськон (вожояськон) вакытэ киуж ужазы: керттӥськизы, черсизы. Но киужлы нимысьтыз дыр гинэ висъямын вал. Ужаны нуназе яке бер ӝыт гинэ лэзьылӥзы. Акшан вакытэ черсыны но керттӥськыны уг яра вал. Озьы ик нуназе пож вуэз кисьтыны ӧз лэзьылэ, пеймыт луэм бере гинэ. Но соку но сое одно ик лымыен согылӥзы — Воожоос медаз адӟе шуыса. Пӧртмаськон йылолъёс Котькуд пӧртмаськись куинь нунал ӵоже вожояськыны кулэ вал. Ӵемысь воргоронъёсты кышномурт дӥсяллязы, нош кышномуртъёсты — воргорон. Пиосмуртъёс шортдэрем дӥсяллязы, йыразы ӝӧккышет керттылӥзы, тыбыразы ныпъет яке мушко ошылӥзы. Ымнырзэс тӧдьы басмаен ватылӥзы. Кышномуртъёс пенжак, шапка, штан дӥсяллязы, куссэс пужыятэм ӵушконэн керттылӥзы. Со сяна, дӥсяськылӥзы на солдат, пересь, начар улӥсь адями, нуны возьмась кышномурт, губырес адями кариськыса. Пӧртмаськисьёсын берган                                                                                                                      Фото: undefined © undefined Огез воргорон вылэ кык мыддорин берыктэм шуба дӥсяллязы: одӥгзэ — пыдъёсаз, мукетсэ — киосаз. Ваньзэ сое кустӥз жильыен керттылӥзы. Йыр вылаз изьы дӥсяллязы, ымнырзэ суэн маллязы. Озьы дӥсям «гондырез» мукетыз воргорон жильыетӥз кутыса нуллӥз. Юртэ пырыкузы, «гондыр», кузёосты кышкатыны турттыса, ыргетэ вал. Со сяна, вал но скал кариськылӥзы на. Валлэсь йырзэ куролэсь лэсьтылӥзы, нош скал кариськыса кык адямиез дӥсяллязы. Азяз сылӥсьлэн киосыз скаллэн сюръёсыз вал — соосын кузёосты «лекаллязы».                 Пӧртмаськисьёс гурт урамъёстӥ кесяськыса, корка сэрегъёсы кокаса ортчылӥзы. Егитъёс сюан поездэз возьматъязы. Нырысь ик юртэ одӥг адямиез лэзьылӥзы. Со «юртэ сюанэз лэзёзы-а» шуыса юалляз. Лэземзы бере ваньзы ик корка пыразы но сюан сям-йылолэз возьматъязы. Выж вылэ бодыосын коказы, тэтчазы, эктӥзы, гурпытсэт борды корт арбериосын шуккылӥзы, жагтӥськизы. Медаз тодмалэ шуыса, яке куаразэс воштыса вераськизы-кырӟазы, яке пелязы шыпыртылӥзы. Пӧртмаськисьёс Мунчо кузёосты кышкато, висёнъёсты улляло, пӧртэм ужъёсын удалтон ваё, кенэмез удалтыто, пудо йырез йылэто шуыса лыдъяллязы. Соин ик, куд-ог дыръя вожояськисьёслэсь палэнтӥськыны тыршизы ке но — пырон доры пож ведраез пуктылӥзы — соосты котькуд коркаын шумпотыса пумиталлязы. Но вож нуныен семьяосын доразы лэзьытэк ик тыршылӥзы яке пиналзэс гуразь пала валесэ ватылӥзы. Юртэ пырем котькуд пӧртмаськисьлы сиён сётъязы. Ӵемысьгес со пыжиськем луэ вал: нянь, кӧмеч, бискыли, перепеч яке кырым пызь. Ваньзэ сое пӧртмаськисьёс пудолы сётъязы. Юн тазалыко мед луоз шуылӥзы. Вожодыре егитъёс тунаськылӥзы. Ветло вылэм ву дуре но мукет интыосы. Тодыны тыршо вылэм, кылдоз-а нылъёслы бызьыны, нош пиослы кузпалъяськыны, кышно вайыны. Тужгес вӧлмемын вал «вожолэн лек дыраз» — 13-тӥысь 14-тӥ толшоре потон уе — тунаськонъёс. Люкаськылӥзы уйин, сопал кужымъёслы тужгес тупамон лыдъяськись интыосы: куинь сюресъёслэн вожазы, мунчоын, мурӝолын, куштӥськем юртын. Кыклы люконтэм мында нылъёс но пиос сюрес воже ветлылӥзы. Кыӵе ке корт арбериен котыртэм суредаллязы, музъем вылэ выдылӥзы но кылзӥськизы: гырлы жингыртэм сюан шудон сярысь вералляз, тонгес шуккемъёс — матысь адямиослэн улонысь кошконзы сярысь, кутсан куараос — ӟеч емыш луон сярысь. Нимысьтыз вӧсь лыдӟытэк, атасъёс чоръяны кутскытозь котыртэмысь потыны ӧз лэзьылэ: Вожо кутоз шуылӥзы. «Сапеге, сапеге, быдэсты тон малпанме»                                                                                   Фото: 4.bp.blogspot.com Тунаськон амалъёс ӧжыт ӧй вал. Эшшо, кылсярысь, изён азязы колодчаез ӵогаллязы, усьтонзэ миндэр улазы понылӥзы. Кыӵе йырсиё пияш усьтонэз курыны уйвӧтын лыктоз, сыӵе йырсиё воргоронлы ик бызёд.Капка вамен гынсапег куязы. Со нырыныз юрт пала усьылӥз ке, бызьытэк кылёд шуылӥзы. Эшшо пу пуньые ву тыризы но кезьытэ поттазы. Вольыт кынмем йӧ — улон сярысь вераз, нош гопо — кулон сярысь. Уйпал удмуртъёс Вожо шыд лэсьто «XIX даурысь гожъямъёсты басьтӥмы ке, одно ик татын Вожоос лыктыку, Вожодыр кутскыку, уйпал удмуртъёс нырысетӥ нуналаз лэсьто вылэм Вожо шыд. Юри пӧзьто вылэм шыд та вакытэ, со сяна одно ик пельнянь, перепечьёс, курегпузлэсь пыжем табаньёс пуктыло вылэм», — азьланьтэ Галина Глухова. Вожоосты перепечьёсын утялтылӥзы                                                                                                          Фото: media.nazaccent.ru  Ваньмыз со сыӵе пыжиськемъёс куяськонэн герӟаськемын. Та вакытэ кулэм муртъёслэн лулъёссы музъем вылэ пото вылэм бере, одно ик соосты буре вайыны кулэ вылэм, куяськыны - кисьтон ортчытыны. Соин ик пыжиськемъёс та вакытэ бадӟым инты басьтылӥллям. Нош Вожодыр кутскон азьын одно ик ӝӧк вылэ валё вылэм тӧдьы ӝӧккышет, со вылэ пукто вылэм нянь (нянь сукыри яке нянь колдэч) но сылал. Азьвыл ик вераськыса, одӥг коркае тусьтыен пызь нуо вылэм но отын куарнянь пыжо. Нош ӝытазе сое вӧсяса сиё. Люкасько пызь ваем муртъёс гинэ, но соос лыктытэк,но быгато вылэм. Котькуд пызь вайись мурт ас пайзэ сётӥз но озьы огъя ӝӧк сьӧре пыриськиз шуыса лыдъяське. Пӧртмаськонъёс но тунаськонъёс, озьыен Вожодыр но, Йӧ вылэ султонэ (али 19-тӥ толшоре — ред.) йылпумъясько. Со нунал азьын, Ымусьтон азьын сямен ик, юртъёссэс утялтылӥллям, миськылӥллям, куно пумитаны дасяськылӥллям. Со нуналэ ужаны лэзьылӥллямтэ. Ӵукна шур дуре ветлылӥзы, тӥрен йӧ вылэ кирос суредаллязы но со интые люкмес усьтылӥзы. Калык оскемъя, соку сопал дуннеысь вань лулъёс выльысь ву улэ кошкылӥзы. Йылолэз ортчытэм бере, бадӟымъёс коркась корка кунояса ветлӥзы, юртъерзы котыр, семьязы сярысь вераськонъёс нуизы, ӝӧксьӧр кырӟанъёсты кырӟазы. Пусйымон, Вожодыр сям-йылолъёс тросаз гуртъёсын али но уло. Дауръёс ортчыса, выль тунсыкъёс но сямъёс кылдыса но, вашкала осконъёс уг вуно. Тегъёс: Лулчеберет Удмуртия йӧскалыклулчеберет удмуртъёс Выльар  